ה"סאן" בתלת-מימד, "פורבס" בשחור-לבן, צאבס בטוויטר, חומות תשלום בכל מקום ועוד חדשות תקשורת מהרשת העולמית
 אמן הקומיקס והצייר כריס וייר צייר שער חתרני ומלא מסרים נסתרים עבור גליון "500 הקפיטליסטים הכי חשובים בעולם" של המגזין הכלכלי "פורבס". באופן לא מאוד מפתיע, העורך גנז את האיור הנהדר, והלך על האופציה המשעממת הזאת במקום.  סוכנות החדשות רויטרס זוממת לשדרג ולעצב מחדש את אתר הבית של השלוחה הבריטית שלה, ורומזת שבקרוב תתחיל לגבות תשלום בעבור כמה מהתכנים המוצעים באתר.  וגם האתר של "לוס-אנגלס טיימס" מתחיל לגבות כסף בעבור תכנים.  ובינתיים, אתר מגזין השואו-ביזנס הוותיק "וארייטי" ספג ירידה של 40% במספר הגולשים מאז הוקמה בו חומת תשלום לפני כמה חודשים.  הוגו צאבס פתח לעצמו חשבון בטוויטר.  "ידיעות אחרונות" לא לבד: גם ה"סאן" מתכונן להוציא גיליון בתלת-מימד.  המו"ל/חרמן הקשיש יו הפנר מצא זמן להציל את השלט המפורסם של הוליווד מידיהם של כרישי נדל"ן.  מגיש האקטואליה הפופולרי והמשוגע גלן בק כתב ספר מתח. העלילה: זוג פטריוטים מציל את אמריקה מקונספירציה סוציאליסטית מסוכנת. ויש גם סיפור אהבה!  אנדרו ויבר, מדען בכיר שמזהיר במשך שנים מפני התחממות כדור הארץ, תובע עיתון קנדי שפירסם סדרת מאמרים שטענה כי הוא עיוות את העובדות כדי שיתאימו לתיזות הדרמטיות שלו. ויבר טוען שהכתבות – שהפכו ללהיט ויראלי באינטרנט ומשמשות את מי שסבורים ששינויי אקלים הם קונספירציה של שמאלנים – מרעילות את הדיון על התחממות כדור הארץ ומעוותות את העובדות כך שיתאימו לתיזות הדרמטיות של הכותבים.  יונסק"ו מציעה לכבד בדקת דומייה את זכרם של אלפי העיתונאים שנהרגו במהלך השנים בעת מילוי תפקידם. על-פי ההצעה, המחווה תצא אל הפועל במערכות עיתונים ברחבי העולם ב-3 במאי, הוא יום חופש העיתונות העולמי.  בלוגרית אמריקאית שאיתרה פרצות אבטחה בתוכנותיה של חברה שמספקת שירותים לאתרי אינטרנט פורנוגרפיים, וכתבה על כך בהרחבה בפורום של אתר שמוקדש לנושא, נתבעת כעת על-ידי החברה שעליה מתחה ביקורת. לרוע מזלה, הבמה שבה בחרה להשמיע את טענותיה תמנע ממנה לזכות להגנה שהיתה מקבלת אילו היתה עיתונאית מן המניין.  עיתונאי בריטי נעצר בחשד שרצח באכזריות אשה צרפתייה ב-1996. הוא טוען כי הופלל.  גיימס מרדוק, הבן של רופרט, נכנס בסערה למערכת ה"אינדיפנדנט" כדי לסגור חשבון עם עורך העיתון. העילה: העורך פירסם לטענתו מודעת בחירות שמלכלכת על אבא שלו.  ובינתיים בניו-יורק: חמוש במוסף מקומי חדש שהושק השבוע ב"וול-סטריט גורנל", יוצא מרדוק האב למלחמה חזיתית ב"ניו-יורק טיימס".  הסובסידיות הממשלתיות הניתנות לעיתונים בשבדיה עומדות בימים אלה במרכזה של סערה ציבורית לאחר שמפלגה ימנית גזענית זכתה במימון של 2.3 מיליון קרונר (שהם 321 אלף דולר) להפעלת המיזם העיתונאי שלה.  וזה מה שגון סטיוארט חושב על המאבק המלוכלך של אפל בגייסון צן, עורך בלוג הטכנולוגיה "גיזמודו", שהצליח להניח את טלפיו על אב-טיפוס של המכשיר הסלולרי החדש של החברה. וזה מה שיש לדייוויד קאר מה"ניו-יורק טיימס" להגיד על הסקנדל. עוד על הסקנדל ב"עין השביעית": מהנדס אחד נכנס לבר